FI Euroopan unionin virallinen lehti C 325/20

Ilmoitus Kiinan kansantasavallasta, Saudi-Arabiasta, Valko-Venäjältä, Australiasta, Indonesiasta, Thaimaasta, Korean tasavallasta ja Intiasta peräisin olevien synteettisten polyesterikatkokuitujen tuontiin sovellettavia polkumyynnin vastaisia toimenpiteitä koskevan osittaisen välivaiheen tarkastelun vireillepanosta

(2005/C 325/10)

Komissio päätti omasta aloitteestaan panna vireille osittaisen välivaiheen tarkastelun polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 384/96 (1), jäljempänä ”perusasetus”, 11 artiklan 3 kohdan nojalla. Tarkastelu koskee ainoastaan tuotteen määrittelyä ja LMP-katkokuidun (”low melt polyester staple fibres”) jättämistä tarkastelun ulkopuolelle.

1. Tuote

Tarkastelun kohteena oleva tuote on karstaamaton, kampaamaton tai muuten kehruuta varten käsittelemätön synteettinen polyesterikatkokuitu, joka on peräisin Kiinan kansantasavallasta, Saudi-Arabiasta, Valko-Venäjältä, Australiasta, Indonesiasta, Thaimaasta, Korean tasavallasta tai Intiasta, jäljempänä ”tarkasteltavana oleva tuote”, ja joka luokitellaan tällä hetkellä CN-koodiin 5503 20 00. Siitä käytetään yleisesti nimitystä polyesterikatkokuitu. CN-koodi on ainoastaan ohjeellinen.

2. Voimassa olevat toimenpiteet

Tällä hetkellä ovat voimassa Australiasta, Indonesiasta ja Thaimaasta peräisin olevaa tuontia koskevalla neuvoston asetuksella (EY) N:o 1522/2000 (2), Korean tasavallasta ja Intiasta peräisin olevaa tuontia koskevalla neuvoston asetuksella (EY) N:o 2852/2000 (3), Valko-Venäjältä peräisin olevaa tuontia koskevalla neuvoston asetuksella (EY) N:o 1799/2002 (4) sekä Kiinan kansantasavallasta ja Saudi-Arabiasta peräisin olevaa tuontia koskevalla neuvoston asetuksella (EY) N:o 428/2005 (5) käyttöön otetut lopulliset polkumyyntitullit. Australiasta, Indonesiasta ja Thaimaasta peräisin olevassa tuonnissa sovellettavien toimenpiteiden tarkastelu pantiin vireille 14. heinäkuuta 2005 (6) perusasetuksen 11 artiklan 2 kohdan nojalla.

3. Tarkastelun perusteet

Komission käytettävissä olevien tietojen mukaan LMP-katkokuitu olisi jätettävä tarkasteltavana olevan tuotteen määrittelyn ulkopuolelle, koska sen fyysiset ja kemialliset perusominaisuudet ja käyttötarkoitus näyttävät olevan erilaisia kuin muuntyyppisillä polyesterikatkokuiduilla. Erityisesti LMP-katkokuidulle näyttäisi olevan luonteenomaista sitoutumisominaisuudet, jotka erottavat sen muista polyesterikatkokuiduista.

4. Menettely

Kuultuaan neuvoa-antavaa komiteaa komissio päätti, että on olemassa riittävä näyttö osittaisen välivaiheen tarkastelun vireille panemiseksi, mistä syystä se panee perusasetuksen 11 artiklan 3 kohdan nojalla vireille tarkastelun, joka rajataan koskemaan tarkasteltavana olevan tuotteen määritelmää. Tutkimuksessa arvioidaan, onko voimassa olevan toimenpiteen soveltamisalaa muutettava.

a) Kyselylomakkeet

Jotta komissio saisi tutkimuksen kannalta tarpeellisina pitämänsä tiedot, se lähettää kyselylomakkeet tuojille, käyttäjille, yhteisön tuotannonalalle sekä Kiinan kansantasavallassa, Saudi-Arabiassa, Valko-Venäjällä, Australiassa, Indonesiassa, Thaimaassa, Korean tasavallassa ja Intiassa toimiville vientiä harjoittaville tuottajille ja kaikkien näiden maiden viranomaisille. Näiden tietojen ja näytön olisi saavuttava komissioon 5 kohdan a alakohdassa asetetussa määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselyvastauksia täydentäviä tietoja ja esittämään asiaa tukeva näyttö. Näiden tietojen ja näytön on saavuttava komissioon 5 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä 5 kohdan b alakohdassa asetetussa määräajassa.

5. Määräajat

a) Osapuolten ilmoittautuminen sekä täytettyjen kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa, palautettava kyselylomakkeet ja toimitettava mahdolliset muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Asianomaiset osapuolet voivat myös saman 40 päivän määräajan kuluessa pyytää tulla komission kuulemiksi.

6. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, jollei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto, on varustettava merkinnällä ”Limited” (7), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J -79 5/16 B-1049 Brussels Faksi: (32-2) 295 65 05

7. Kieltäytyminen yhteistyöstä

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se merkittävällä tavalla vaikeuttaa tutkimuksia, voidaan päätelmät, riippumatta siitä, ovatko ne myönteisiä vai kielteisiä, tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

(1) EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EYVL L 175, 14.7.2000, s. 10.

(3) EYVL L 332, 28.12.2000, s. 17, asetus sellaisena kuin se on muutettuna neuvoston asetuksella (EY) N:o 428/2005 (EUVL L 71, 17.3.2005, s. 1).

(4) EYVL L 274, 11.10.2002, s. 1.

(5) EUVL L 71, 17.3.2005, s. 1, asetus sellaisena kuin se on muutettuna neuvoston asetuksella (EY) N:o 1333/2005 (EUVL L 211, 13.8.2005, s. 1).

(6) EUVL C 174, 14.7.2005, s. 15.

(7) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.